3.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์หรือการบริการ

บริษัทประกอบธุรกิจหลักด้านประกันวินาศภัย คือการให้บริการด้านรับการเสี่ยงภัยจากผู้เอาประกันภัย
นอกจากนั้นบริษัทยังมีอาคารสำนักงานสูง 20 ชั้น สำหรับให้เช่าเป็นที่ตั้งสำนักงานต่าง ๆ และ
อาคารสำนักงานสูง 7 ชั้น ที่ส่วนหนึ่งใช้เป็นสำนักงานของบริษัท และอีกส่วนหนึ่งให้เช่า
ทำให้เกิดรายได้เสริมเป็นการเพิ่มพูนรายได้ให้กับบริษัทอีกทางหนึ่ง

สำหรับธุรกิจหลักด้านประกันวินาศภัย ซึ่งให้บริการด้านรับการเสี่ยงภัยตามกรมธรรม์ประเภทต่าง ๆ
เช่น กรมธรรม์ประกันอัคคีภัย กรมธรรม์ประกันภัยทางทะเลและขนส่ง กรมธรรม์ประกันภัยรถยนต์
และกรมธรรม์ประกันภัยเบ็ดเตล็ด
ที่ผู้เอาประกันภัยสามารถเลือกซื้อได้ตามความต้องการเพื่อให้เหมาะสมกับทรัพย์สินแต่ละประเภท นั้น
สามารถแบ่งประเภทกรมธรรม์ต่าง ๆ โดยสังเขปดังนี้

1.  การประกันอัคคีภัย

เป็นการประกันภัยซึ่งให้ความคุ้มครองต่อทรัพย์สินที่เอาประกันภัย เช่น อาคารสิ่งปลูกสร้าง
สต๊อคสินค้า และเฟอร์นิเจอร์ เป็นต้น ที่ต้องสูญเสียหรือเสียหาย เนื่องจากเพลิงไหม้ หรือฟ้าผ่า
หรือการระเบิดของแก๊สที่ใช้สำหรับทำแสงสว่าง
หรือประโยชน์เพื่อการอยู่อาศัยในระหว่างระยะเวลาที่ได้เอาประกันภัยไว้
และการสูญเสียหรือเสียหายอื่น ที่ผู้เอาประกันต้องการให้คุมครอง
เพื่อให้เหมาะสมกับลักษณะของทรัพย์สิน และธุรกิจของผู้เอาประกัน

1.  การประกันภัยทางทะเลและการขนส่ง

เป็นการประกันภัยที่มุ่งให้ความคุ้มครองต่อความสูญเสียหรือเสียหายซึ่งเกิดขึ้นกับทรัพย์สินที่เอาประกันภัยจากภัยทางทะเล
ในระหว่างการเดินทางหรือการขนส่งทางทะเล
ทั้งที่เกิดขึ้นกับตัวเรือหรือสินค้าที่บรรทุกอยู่ในตัวเรือและยังรวมถึงการขนส่งทางอากาศด้วย

2.  การประกันภัยรถยนต์ แบ่งออกเป็น 2 ประเภทใหญ่ๆ ดังนี้ คือ

1.  การประกันภัยรถยนต์ภาคบังคับ เป็นการประกันภัยที่พระราชบัญญัติคุ้มครองผู้ประสบภัยจากรถ
    พ.ศ. 2535

1.  การประกันภัยรถยนต์ภาคสมัครใจ
    เป็นการประกันภัยซึ่งเจ้าของรถมีความประสงค์จะมอบหมายความเสี่ยงภัยจากอุบัติเหตุจากการใช้รถให้กับผู้รับประกันภัยเป็นผู้รับเสี่ยงภัยไว้แทน

    1.  การประกันภัยเบ็ดเตล็ด

เป็นการประกันวินาศภัยทุกประเภทนอกเหนือจากการประกันอัคคีภัย
การประกันภัยทางทะเลและขนส่ง และการประกันภัยรถยนต์
ซึ่งประกอบไปด้วยความคุ้มครองหลายรูปแบบ เช่น การประกันภัยอุบัติเหตุส่วนบุคคล
การประกันสุขภาพ การประกันภัยโจรกรรม การประกันภัยเงินค่าทดแทนแรงงาน
การประกันภัยหม้อกำเนิดไอน้ำและถังอัดความดัน การประกันภัยเครื่องจักรโรงงาน
การประกันกระจก การประกันภัยเดินทาง การประกันภัยความรับผิดชอบต่อบุคคลภายนอก
การประกันภัยการขนส่งเงินสด ฯลฯ

2.  การตลาดและภาวะแข่งขันของอุตสาหกรรม

    1.  สภาวะการแข่งขันของอุตสาหกรรม

  ภาวะเศรษฐกิจทั้งปี 2555

-   จากการรายงานสรุปภาวะเศรษฐกิจในประเทศไทย โดย ธนาคารแห่งประเทศไทย สรุปว่า

ภาวะเศรษฐกิจทั้งปี 2555
ขยายตัวจากปีก่อนจากการเร่งซ่อมแซมความเสียหายจากอุทกภัยของภาคเอกชน
ประกอบกับได้รับแรงสนับสนุนจากมาตรการกระตุ้นเศรษฐกิจของภาครัฐ
และภาวะการเงินที่เอื้ออำนวย
แม้เศรษฐกิจได้รับผลกระทบจากการชะลอตัวของเศรษฐกิจโลกชัดเจนขึ้นตั้งแต่ช่วงกลางปีเป็นต้นมา
แต่ผลกระทบจำกัดอยู่เฉพาะการส่งออกสินค้าและการผลิตภาคอุตสาหกรรมที่เน้นผลิตเพื่อการส่งออก

ด้านเสถียรภาพเศรษฐกิจทั้งปี 2555 โดยรวมอยู่ในเกณฑ์ดี อัตราการว่างงานอยู่ในระดับต่ำ
อัตราเงินเฟ้อชะลอตัวจากปีก่อน
ดุลการชำระเงินเกินดุลมากขึ้นจากปีก่อนทั้งจากการเกินดุลบัญชีเดินสะพัดและดุลบัญชีเงินทุนเคลื่อนย้าย

-   จากการรายงานสรุปภาวะเศรษฐกิจในประเทศไทย โดย
    สำนักงานคณะกรรมการพัฒนาการเศรษฐกิจและสังคมแห่งชาติ (สศช.) สรุปว่า

ภาวะเศรษฐกิจไทยปี 2555 ขยายตัวร้อยละ 6.4 อัตราเงินเฟ้อทั่วไปอยู่ที่ร้อยละ 3.0
และบัญชีเดินสะพัดเกินดุลร้อยละ 0.7 ของ GDP

  ทิศทางเศรษฐกิจไทยปี 2556

-   ธนาคารแห่งประเทศไทย คาดการณ์ว่าเศรษฐกิจไทยมีแนวโน้มขยายตัวได้ดี
    โดยมีอุปสงค์ภายในประเทศเป็นแรงขับเคลื่อนหลักของเศรษฐกิจไทยปี 2556
    การบริโภคภาคเอกชนได้รับแรงสนับสนุนจากมาตรการคืนภาษีรถยนต์คันแรก
    การปรับโครงสร้างอัตราภาษีเงินได้บุคคลธรรมดาที่จะบังคับใช้ในปีภาษี 2556
    การลงทุนของภาคเอกชนมีแนวโน้มขยายตัวได้ดีจากการลงทุนเพื่อรองรับความต้องการในประเทศที่ยังแข็งแกร่ง
    และการซ่อมสร้างในบางอุตสาหกรรมที่ยังไม่เสร็จสิ้น
    ขณะที่การส่งออกจะเริ่มทยอยฟื้นตัวจนกลับมามีบทบาทในการขับเคลื่อนเศรษฐกิจ

-   สำนักงานคณะกรรมการพัฒนาการเศรษฐกิจและสังคมแห่งชาติ (สศช.)
    มีแนวโน้มที่จะขยายตัวในเกณฑ์ดีร้อยละ 4.5 – 5.5
    แม้ว่าจะชะลอตัวลงจากการขยายตัวสูงในปี 2555
    อุปสงค์ภาคต่างประเทศมีบทบาทในการขับเคลื่อนเศรษฐกิจมากขึ้น
    ในขณะที่อุปสงค์ในประเทศมีแนวโน้มชะลอตัวลงตามการลดลงของแรงส่งจากมาตรการการกระตุ้นเศรษฐกิจระยะสั้นและแรงส่งจากรายจ่ายเพื่อการฟื้นฟูและบูรณะประเทศ
    เสถียรภาพเศรษฐกิจยังอยู่ในเกณฑ์ดีทั้งด้านเสถียรภาพราคาและดุลบัญชีเดินสะพัด
    อย่างไรก็ตามค่าเงินบาทยังอยู่ภายใต้แรงกดดันของการแข็งค่าอย่างต่อเนื่อง

แม้กระนั้นก็ตาม อุปสงค์ภาคเอกชนในประเทศยังมีแนวโน้มที่จะขยายตัวในเกณฑ์ที่น่าพอใจ
โดยมีปัจจัยสนับสนุนจาก การปรับตัวดีขึ้นของรายได้ภาคครัวเรือนตามการเพิ่มค่าแรงขั้นต่ำ 300
บาท ทั่วประเทศ ในขณะที่การฟื้นตัวของภาคการผลิตส่งผลให้อัตราการว่างงานอยู่ในระดับต่ำ
การปรับตัวดีขึ้นของราคาสินค้าเกษตรในช่วงที่เศรษฐกิจโลกฟื้นตัว
อัตราเงินเฟ้อและอัตราดอกเบี้ยที่ยังอยู่ในระดับต่ำ
และมาตรการสนับสนุนค่าครองชีพและการลดภาษีเงินได้บุคคลธรรมดา
เช่นเดียวกับการลงทุนของภาคเอกชนที่ยังมีปัจจัยสนับสนุนจากการขยายตัวสูงของมูลค่าการขอรับการส่งเสริมการลงทุนในปีที่ผ่านมา
ซึ่งสะท้อนว่ายังมีบริษัทต่างชาติให้ความสนใจที่จะเข้ามาประกอบกิจการในประเทศไทยอย่างต่อเนื่อง

ปัจจัยสนับสนุนการขยายตัวทางเศรษฐกิจ – ปัจจัยเสี่ยงและข้อจำกัดภาพรวมประจำปี 2556

-   ปัจจัยสนับสนุนการขยายตัวทางเศรษฐกิจ

    -   การฟื้นตัวของเศรษฐกิจโลก มีความชัดเจนมากขึ้นในไตรมาสแรกของปี 2556
        ทั้งการฟื้นตัวของเศรษฐกิจภาคเอกชนในสหรัฐฯ
        การฟื้นตัวของเศรษฐกิจจีนและเครื่องชี้ทางเศรษฐกิจในยุโรปที่เริ่มมีเสถียรภาพมากขึ้น
        ในช่วงครึ่งหลังของปีการฟื้นตัวทางเศรษฐกิจจะมีความชัดเจนมากขึ้นซึ่งจะช่วยสนับสนุนการขยายตัวของภาคการส่งออกทั้งในด้านการขยายตัวของปริมาณการส่งออกและการปรับตัวดีขึ้นของราคาสินค้าส่งออก

    -   อุปสงค์ในประเทศมีแนวโน้มขยายตัวในเกณฑ์ที่น่าพอใจ
        โดยการบริโภคภาคเอกชนยังมีแนวโน้มขยายตัวในเกณฑ์ที่น่าพอใจแม้ว่าจะชะลอตัวลงตามการลดลงของแรงส่งจากมาตรการคืนภาษีรถยนต์คันแรกก็ตาม
        โดยได้รับปัจจัยสนับสนุนจากการขยายตัวของรายได้ภาคครัวเรือนตามแนวโน้มการฟื้นตัวของราคาสินค้าเกษตรในช่วงที่เศรษฐกิจโลกฟื้นตัว
        การเพิ่มขึ้นของค่าแรงขั้นต่ำ ในขณะที่การว่างงานอยู่ในระดับต่ำและภาคการผลิตฟื้นตัว
        รวมทั้งมาตรการสนับสนุนจากภาครัฐ
        โดยเฉพาะมาตรการยกระดับราคาสินค้าเกษตรและการลดค่าครองชีพของประชาชน
        ในขณะที่การลงทุนภาคเอกชนยังมีแนวโน้มขยายตัวต่อเนื่อง
        โดยได้รับปัจจัยสนับสนุนจากมูลค่าโครงการที่ได้รับอนุมัติส่งเสริมการลงทุนในปีที่ผ่านมาซึ่งขยายตัวสูงถึงร้อยละ
        133.3
        รวมทั้งอัตราดอกเบี้ยที่อยู่ในระดับต่ำและอัตราแลกเปลี่ยนที่เอื้ออำนวยต่อการนำเข้าสินค้าทุน

    -   การเร่งรัดการเบิกจ่ายงบประมาณของภาครัฐ
        เป็นปัจจัยสนับสนุนสำคัญต่อการขยายตัวทางเศรษฐกิจของประเทศ

    -   แรงกดดันด้านอัตราเงินเฟ้อยังอยู่ในเกณฑ์ต่ำ
        ตามราคาน้ำมันที่ยังมีแนวโน้มเพิ่มขึ้นอย่างช้าๆ

-   ปัจจัยเสี่ยงและข้อจำกัด

    -   อุตสาหกรรมที่ใช้แรงงานสูงยังมีข้อจำกัดในการขยายตัว
        เนื่องจากต้นทุนค่าแรงมีแนวโน้มเพิ่มสูงขึ้น
        และเศรษฐกิจยุโรปซึ่งเป็นตลาดส่งออกสำคัญของสินค้าในกลุ่มนี้ยังอยู่ในภาวะอ่อนตัว
        และแนวโน้มการฟื้นตัวมีความล่าช้ากว่าที่คาดการณ์
        รวมทั้งได้รับผลกระทบซ้ำเติมจากการแข็งค่าของเงินบาท

    -   สภาพคล่องส่วนเกินในระบบเศรษฐกิจและการเงินโลก
        อาจจะสร้างแรงกดดันให้เงินบาทแข็งค่าเร็วกว่าที่คาดการณ์ไว้
        ซึ่งถือเป็นปัจจัยเสี่ยงที่จะก่อให้เกิดปัญหาความผันผวนในระบบเศรษฐกิจและการเงิน
        โดยเฉพาะในช่วงครึ่งปีหลังที่เศรษฐกิจโลกมีแนวโน้มฟื้นตัวอย่างชัดเจนนั้น
        อาจเป็นปัจจัยสนับสนุนให้มีการโยกย้ายเงินทุนออกจากประเทศที่มีความเสี่ยงในการลงทุนต่ำเข้าสู่ตลาดประเทศกำลังพัฒนาที่มีปัจจัยพื้นฐานทางเศรษฐกิจดีและมีผลตอบแทนจากการลงทุนสูงมากขึ้น

    -   ปัญหาภัยแล้ง
        ซึ่งเป็นปัจจัยเสี่ยงที่สำคัญต่อการขยายตัวของการผลิตในภาคเกษตรโดยส่งผลกระทบต่อรายได้ของเกษตรกร
        การบริโภคภาคเอกชนและการขยายตัวทางเศรษฐกิจโดยภาพรวม

    -   ราคาน้ำมันมีความเสี่ยงที่จะเพิ่มขึ้นเร็วกว่าปัจจัยพื้นฐานทางเศรษฐกิจ
        ซึ่งอาจจะสร้างแรงกดดันด้านปัญหาเงินเฟ้อและสร้างแรงกดดันต่อการดำเนินนโยบายการเงินแบบผ่อนคลาย

ประมาณการเศรษฐกิจปี 2556

เศรษฐกิจไทยมีแนวโน้มขยายตัวร้อยละ 4.5 - 5.5 อัตราเงินเฟ้อร้อยละ 2.5 - 3.5
และดุลบัญชีเดินสะพัดเกินดุลร้อยละ 0.9 ของ GDP

เศรษฐกิจจะขยายตัวได้สูงถึงร้อยละ 5.0 ภายใต้เงื่อนไข

(1) เศรษฐกิจและปริมาณการค้าโลกขยายตัวร้อยละ 3.8 และร้อยละ 4.5 ตามลำดับ

(2) ราคาน้ำมันดิบดูไบเฉลี่ยทั้งปีในช่วง 108 - 113 ดอลลาร์ สรอ. ต่อบาร์เรล

(3) อัตราแลกเปลี่ยนเฉลี่ยในช่วง 29.0 – 30.0 บาท ต่อดอลลาร์ สรอ.

(4) ราคาสินค้าส่งออกและนำเข้าในรูปเงินดอลลาร์ สรอ. เพิ่มขึ้นร้อยละ 4.0 และร้อยละ 3.5
    ตามลำดับ

(5) จำนวนนักท่องเที่ยวต่างชาติ 24.2 ล้านคน

องค์ประกอบการขยายตัวทางเศรษฐกิจในปี 2556

-   การใช้จ่ายเพื่อการอุปโภคบริโภครวมขยายตัวร้อยละ 3.5

-   การลงทุนรวมขยายตัวประมาณร้อยละ 8.9

-   มูลค่าการส่งออกสินค้าในรูปเงินดอลลาร์ สรอ. ขยายตัวร้อยละ 11.0

-   มูลค่าการนำเข้าสินค้าในรูปเงินดอลลาร์ สรอ. ขยายตัวร้อยละ 11.3

-   ดุลบัญชีเดินสะพัด คาดว่าจะเกินดุล 8.5 พันล้านดอลลาร์ สรอ.

-   อัตราเงินเฟ้ออยู่ในช่วงร้อยละ 2.5 - 3.5

    1.  ส่วนแบ่งตลาดภายในอุตสาหกรรม

ในปี 2555 ที่ผ่านมา ส่วนวิจัยและสถิติ ศูนย์สารสนเทศ สำนักงาน คปภ.
ได้รวบรวมว่าธุรกิจประกันภัยมีกรมธรรม์ประกันภัยรวมจำนวน 47.86 ล้านกรมธรรม์
จำนวนเงินเอาประกันภัยทั้งสิ้น 109.37 ล้านล้านบาท เบี้ยประกันรับโดยตรง 179,459 ล้านบาท
มีอัตราการเติบโตของจำนวนกรมธรรม์เพิ่มขึ้นร้อยละ 14.41
มีอัตราการเติบโตของทุนประกันภัยเพิ่มขึ้นร้อยละ 55.18 และ
มีอัตราการเติบโตของเบี้ยประกันภัยรับเพิ่มขึ้นร้อยละ 29.33

บริษัทจำหน่ายกรมธรรม์ในปี 2555 รวมจำนวน 549,970 กรมธรรม์
จำนวนเงินเอาประกันภัยทั้งสิ้น 379,165 ล้านบาท เบี้ยประกันรับโดยตรง 933.61 ล้านบาท
มีอัตราการเติบโตของกรมธรรม์เพิ่มขึ้นร้อยละ 74.80
มีอัตราการเติบโตของทุนประกันภัยลดลงร้อยละ 1.17
มีอัตราการเติบโตของเบี้ยรับประกันภัยเพิ่มขึ้นร้อยละ 38.76 คิดเป็นส่วนแบ่งการตลาดร้อยละ
0.52 ซึ่งเพิ่มขึ้นจากปี 2554 ที่มีส่วนแบ่งการตลาดร้อยละ 0.48
โดยสามารถแยกตามประเภทการประกันภัยได้ดังนี้

1.  ประกันอัคคีภัย มีส่วนแบ่งตลาดร้อยละ 0.97

2.  ประกันภัยเบ็ดเตล็ด มีส่วนแบ่งตลาดร้อยละ 0.52

3.  ประกันภัยทางทะเลและขนส่ง มีส่วนแบ่งตลาดร้อยละ 0.36

4.  ประกันภัยรถยนต์ มีส่วนแบ่งตลาดร้อยละ 0.48

ที่มา :
ข้อมูลเบี้ยประกันภัยรับโดยตรงจากสำนักงานคณะกรรมการกำกับและส่งเสริมการประกอบธุรกิจ
(คปภ.) เดือนมกราคม – ธันวาคม 2555

1.  กลยุทธ์การแข่งขันในภาพรวม

บริษัทมุ่งเน้นการพัฒนาคุณภาพและประสิทธิภาพของงานและผลิตภัณฑ์
เพื่อให้ลูกค้าเกิดความพึงพอใจโดยกำหนดกลยุทธ์เพื่อรองรับการขยายงานและสนับสนุนนโยบายการบริหารงานดังนี้

1.  ปรับปรุงผลิตภัณฑ์ปัจจุบันและพัฒนาผลิตภัณฑ์ใหม่ที่มีความเชี่ยวชาญและ
    มีช่องว่างทางการตลาดใหม่ๆ

2.  รักษาตลาดลูกค้าต่ออายุ ขยายงานใหม่โดยเพิ่มช่องทางการขายและปริมาณผู้ขายที่มีคุณภาพ

3.  ตอบสนองความต้องการที่เปลี่ยนแปลงไปอย่างรวดเร็วของลูกค้า คู่ค้า
    ผู้ถือหุ้นพนักงานได้อย่างต่อเนื่องและยั่งยืน

มุ่งเน้นการบริการที่ทันสมัย รวดเร็ว มีประสิทธิภาพ
เพื่อสร้างความพึงพอใจให้ลูกค้าและรองรับการแข่งขันได้อย่างมีประสิทธิภาพ

1.  กลุ่มลูกค้าเป้าหมาย

  ลูกค้าเป้าหมายของบริษัท สามารถแบ่งออกได้เป็น 2 กลุ่มคือ

1.  ลูกค้าองค์กร ได้แก่ โรงงานอุตสาหกรรม บริษัทห้างร้าน และผู้ประกอบธุรกิจในสาขาต่าง ๆ

2.  ลูกค้ารายย่อย

    1.  การจัดหาผลิตภัณฑ์และบริการ

        1.  เนื่องจากบริษัทดำเนินการมากว่า 84 ปี ฐานลูกค้าเดิมของบริษัทมาจากตัวแทน
            นายหน้า สถาบันการเงิน และการขายตรง
            ต่อมาสภาวะการแข่งขันของตลาดประกันภัยมีมากขึ้น
            ประชาชนมีความรู้เกี่ยวกับการประกันภัย
            และเห็นความสำคัญของการทำประกันภัยมากขึ้น นอกจากนั้นผู้ประกอบการ
            และเจ้าของธุรกิจไม่ว่าจะเป็นขนาดเล็ก หรือขนาดใหญ่
            ต่างก็ต้องการการประกันภัยแบบที่เหมาะสมและมีประสิทธิภาพมากที่สุด
            นายหน้าจึงมีบทบาทสำคัญอย่างมากในการเสนอแบบต่าง ๆ
            ของการประกันภัยที่สอดคล้องและเหมาะสมกับธุรกิจของลูกค้านั้น ๆ

บริษัทเล็งเห็นถึงการเปลี่ยนแปลงแหล่งของฐานธุรกิจ จึงได้ขยายงานโดยการรับงานผ่านนายหน้า
และสถาบันการเงินมากขึ้น นอกเหนือไปจากดำเนินการกับติดต่อกับลูกค้าโดยตรง ส่วนตัวแทนย่อย
ก็ยังคงเป็นแหล่งงานที่มั่นคงของบริษัทเช่นเดิม กล่าวโดยสรุปได้ว่า แหล่งงานของบริษัท
สามารถแบ่งเป็นกลุ่มได้คือ

1.  ประกันภัยเชิงอุตสาหกรรมและพาณิชย์ (Commercial Line) แหล่งงานมาจากนายหน้า
    สถาบันการเงิน

2.  ประกันภัยทรัพย์สินส่วนบุคคล (Personal Line) มาจากตัวแทน และการขายตรง

    1.  ผลิตภัณฑ์ของบริษัท เป็นกรมธรรม์ประกันภัยประเภทต่าง ๆ
        ที่ได้รับความเห็นชอบจากสำนักงานคณะกรรมการกำกับและส่งเสริมการประกอบธุรกิจประกันภัย
        ทั้งกรมธรรม์แบบมาตรฐาน และกรมธรรม์ที่ถูกออกแบบให้เหมาะสมกับลูกค้าแต่ละราย
        โดยบริษัทมีการพัฒนาทั้งในด้านบุคลากร อุปกรณ์เครื่องมือเครื่องใช้
        รวมถึงระบบการดำเนินงานอย่างต่อเนื่อง
        และยึดหลักการลงทุนโดยไม่ได้มุ่งหวังให้เกิดผลตอบแทนสูงสุดแต่เพียงอย่างเดียว
        แต่มุ่งหวังให้บริษัทสามารถดำรงสภาพคล่องได้อย่างเหมาะสมด้วย

    2.  แหล่งที่มาของเงินทุนของบริษัท คือรายได้จากการรับประกันภัย
        รายได้จากการให้เช่าอาคารสำนักงาน เงินกองทุน และการก่อหนี้ของบริษัท
        ซึ่งบริษัทจะนำเงินรายได้ส่วนเกินหลังจากการจ่ายค่าใช้จ่ายต่าง ๆ
        นำไปลงทุนเพื่อให้ได้ผลตอบแทนที่เพิ่มขึ้น

    3.  การลงทุนของบริษัท เป็นไปตามประกาศของกระทรวงพาณิชย์ เรื่อง
        การลงทุนประกอบธุรกิจอื่นของบริษัทประกันวินาศภัย

    4.  ความสามารถในการดำรงเงินกองทุนของบริษัท
        บริษัทจัดสรรเงินสำรองตามประกาศกระทรวงพาณิชย์
        และมีเงินกองทุนไว้เพียงพอตามข้อกำหนดของสำนักงานคณะกรรมการกำกับและส่งเสริมการประกอบธุรกิจประกันภัย
        โดยมีสภาพคล่องเพียงพอและมีความสามารถในการชำระหนี้อยู่ในเกณฑ์ดี
        เพื่อให้การบริหารเงินเป็นไปอย่างมีประสิทธิภาพ

4.  การวิจัยและการพัฒนา

    1.  นโยบายการวิจัยและพัฒนาผลิตภัณฑ์ใหม่

        1.  แนวทางในการวิจัยและพัฒนาผลิตภัณฑ์ใหม่ ๆ
            จะต้องเป็นที่ยอมรับของตลาดประกันต่อด้วย
            อันสืบเนื่องมาจากเหตุการณ์ภัยธรรมชาติทั้งใน และนอกประเทศ
            ที่ส่งผลกระทบต่ออัตราเบี้ยประกัน และการพิจารณารับประกันของบริษัทประกันต่อ

        2.  การพัฒนาผลิตภัณฑ์ใหม่ของบริษัท
            จะมุ่งเน้นกรมธรรม์ที่เจาะกลุ่มเป้าหมายเฉพาะกลุ่มเป็นหลัก
            จากนั้นจะทำการวิจัยทั้งในเชิงปริมาณและเชิงคุณภาพ
            เพื่อแสวงหาความต้องการที่แท้จริงของลูกค้าให้ได้มากที่สุด
            เพื่อที่จะได้สามารถออกแบบกรมธรรม์ที่ตอบสนองความต้องการของลูกค้าให้ได้มากที่สุด
            นอกจากนี้ยังมีการปรับปรุงเงื่อนไขบางอย่างให้เหมาะสมกับสภาพของตลาด

        3.  บริษัทมีการศึกษา และติดตามกรมธรรม์ใหม่ที่กฎหมายบังคับใช้อยู่ตลอดเวลา
            เพื่อรองรับและสนับสนุนให้บริษัทสามารถปฏิบัติงานได้สอดคล้องเป็นไปในทิศทางเดียวกันกับนโยบายภาครัฐ

    2.  นโยบายการปรับปรุงผลิตภัณฑ์เดิม

บริษัทมีนโยบายอย่างต่อเนื่องในการวิจัยและพัฒนากรมธรรม์ต่าง ๆ ให้เหมาะสมกับสภาพตลาด
และการแข่งขันในภาวะปัจจุบัน เพื่อให้บรรลุเป้าหมายที่ตั้งไว้

3.  ค่าใช้จ่ายในการวิจัยและพัฒนา

รายจ่ายในระยะ 3 ปีที่ผ่านมา สำหรับการวิจัยและพัฒนา เป็นรายจ่ายด้านเงินเดือนของพนักงาน
และการส่งพนักงานเข้าร่วมอบรมและสัมมนา